“Obavještajni skandal: Kako je SOA kupovala softver za nadzor Skypea, WhatsaAppa i Vibera”, glavni je naslov na sutrašnjoj naslovnici Jutarnjeg lista. Predstavljen kao ekskluzivno otkriće i veliki obavještajni propust, članak novinara Krešimir Žabeca donosi priču o suspektnoj nabavi softvera tijekom koje su navodno procurila imena tajnih agenata SOA-e.

Jedini problem?

Identičan priču mediji su već objavili, u srpnju 2015. godine, što možete provjeriti ovdje i ovdje. Cijela korespondencija koju Jutarnji prikazuje kao veliku ekskluzivu i propust ravnatelja SOA-a Dragana Lozančića možete pronaći javno, na Wikileaksu, ovdje, a posebno je redikulozno što sam novinar u jednom trenutku priznaje su podaci već dostupni na Wikileaksu.

Naslovnica sutrašnjeg Jutarnjeg:

Primjerice, 24sata je 12. srpnja 2015. objavio:

Sigurnosno-obavještajna agencija (SOA) namjeravala je od talijanske firme Hacking team iz Milana kupiti softver koji se koristi za nadzor internetske komunikacije putem servisa kao što su Skype, WhatsApp, Viber. Otkriva to korespondencija putem elektroničke pošte između Hacking teama i njegovih klijenata, a koju je objavio WikiLeaks.

Hakeri su nedavno upali u baze podataka Hacking Teama i ukrali svu e-mail komunikaciju, a nedugo zatim je na Wikileaksu objavljen sadržaj tih e-mailova. Među njima je i prepiska između Hacking teama i nekolicine hrvatskih IT firmi, preko kojih je SOA htjela nabaviti željeni softver.

To su identični podaci koje Žabec u sutrašnjem Jutarnjem, usred rasprava o kvaliteti rada ravnatelja SOA-e Dragana Lozančića, plasira kao ekskluzivno otkriće. Da nema zabune, Žabec u pri kraju članka proziva Lozančića za nemar:

Naši sugovornici tvrde da je ravnatelj SOA-e Dragan Lozančić morao otvoriti detaljnu istragu o svim kontaktima svojih djelatnika s predstavnicima talijanske tvrtke, ali i o njihovoj suradnji s Alfatec Groupom. Osim toga, istragu je trebao pokrenuti i Ured Vijeća za nacionalnu sigurnost.

U istom mediju već tjednima traje hajka na Lozančića, poput optužbi za nezakonito praćenje.

Inače, portal Jutarnjeg lista ubrzo nakon objave najavnog članka promijenio je naslov, pa umjesto EKSKLUZIVNO: OBAVJEŠTAJNI SKANDAL sada piše DETALJI DOSAD NEPOZNATIH EMAILOVA. Na prvotnu objavu reagirali su i čitatelji, čiji komentari se brišu:

Podsjetimo, predsjednica Kolinda Grabar Kitarović potpisala je smjenu ravnatelja SOA-e Dragana Lozančića, koju premijer Tihomir Orešković zasad nije supotpisao. Predsjednica je kazala kako je bilo kršenja zakona, a svi mediji objavili su kako je nezadovoljna što je, tijekom obrade Zdravka Mamića, došlo i do prisluškivanja predsjednice s kojom se Mamić intenzivno družio.

U tekstu Ladislava Tomičića, objavljenom jučer u Novom listu, odvjetnik Anto Nobilo ustvrdio je kako je traženje odgovornosti Dragana Lozančića za mjere primjenjene prema Zdravku Mamiću nezakonito.

“Sve mjere su bile sukladne Zakonu o kaznenom postupku (ZKP). Prema ZKP-u je točno navedeno tko može imati saznanje o tajnom praćenju, a predsjednica ne ulazi u taj krug. Priroda odvojenosti sudske vlasti ukazuje da predsjednica kao šefica izvršne vlasti jednostavno ne može imati svoju ulogu u kaznenim sudskim istragama. Radi toga je traženje Lozančićeve smjene apsolutno neprihvatljivo, jer on nije prekršio zakon, a onaj tko traži da ga se izvješćuje o mjerama iz kaznenog postupka – taj krši zakon. Zapravo, predsjednica u ovom slučaju krši zakon i to je prava poanta. Ovaj razlog za smjenu je apsolutno nezakonit. Imamo dvije afere koje stvaraju pravni i politički kaos, one dolaze od strane predsjednice države, što je u potpunosti neprihvatljivo”, kazao je Nobilo.

NOVO Jutarnji list odgovorio je na kritike o izvlačenju starih članaka za nove političke obačune: “Iako Jutarnji list donosi do sada nepoznate podatke o slučaju SOA-ine nabavke softvera za nadzor komunikacije odnosno prisluškivanje, neki mediji navode da se radi o “starim tekstovima” i informacijama koje su već poznate i koje su objavljene prošle godine. Tim povodom neki su pokrenuli i doista sramotne napade na Jutarnji list. Ovdje treba naglasiti da niti jedan medij prošle godine nije donio cjelovitu informaciju o korespondenciji koja se nalazi na WikiLeaksu i to se tek sada može vidjeti u cijelosti.Budući se radi pokušajima obmanjivanja hrvatske javnosti, Jutarnji list svim čitateljima daje na uvid sve linkove“.

Međutim, u linkovima na Wikileaks koje je Jutarnji “dao na uvid svim čitateljima”, a koje je Julian Assange još lani dao na uvid svim Zemljanima, evidentno je kako se radi o podacima javno objavljenima u srpnju 2015. godine, o čemu su hrvatski mediji tad i pisali. Zanimljivo, Jutarnji ne demantira kako je riječ o obrušavanju na ravnatelja SOA-e u trenutku kad predsjednici treba što više javnih izlika za njegovu smjenu.

NOVO #2: SOA je upravo izdala službeno priopćenje u kojem je demantirala pisanje Jutarnjeg.